b'\n_START_ARTICLE_\nRakvere Karmeli kogudus\n_START_SECTION_\nKogudusest\n_START_PARAGRAPH_\nRakvere Karmeli kogudus on erinevaid p\xc3\xb5lvkondi kaasav kristlik vaba\xc3\xbchendus. Rakvere Karmeli Kogudus on Eestis registreeritud, era\xc3\xb5iguslik, kodanikualgatusel p\xc3\xb5hinev ja tegutsev juriidiliselt iseseisev mittetulundus\xc3\xbching (Rakvere Karmeli koguduse p\xc3\xb5hikiri)._NEWLINE_Rakvere Karmeli kogudus kuulub enam kui 6400 liikmest ja 84 kogudusest koosnevasse EEKB Liidu v\xc3\xb5rgustikku. Koguduse tegevuse eesm\xc3\xa4rkideks on  kanda edasi Piibli \xc3\xb5petust, seda jagada, oma liikmete ja pooldajate koolitamine kristlikus elus, usus ja \xc3\xb5petuses, inimeste vaimulike, hingeeluliste, f\xc3\xbc\xc3\xbcsiliste ja sotsiaalsete vajaduste eest hoolitsemine vastavalt v\xc3\xb5imalustele. 2018. aasta alguse seisuga kuulub kogudusse 198 inimest._NEWLINE_Kogudus asub Eestis, Rakveres ning on kuulunud Rakvere linna kogukonda enam kui 120 aastat. Lisaks tavap\xc3\xa4rasele kirikut\xc3\xb6\xc3\xb6le on l\xc3\xa4bi erinevate aegade tegeletud ka mitmete muude tegevusvaldkondadega, \xc3\xbcks peamisi prioriteete on olnud \xc3\xbchistegemised laste ja noortega.\n_START_SECTION_\nVisioon\n_START_PARAGRAPH_\nRakvere Karmeli koguduse visioon on: Rakvere Karmeli kogudus - Kogudus igaks p\xc3\xa4evaks! P\xc3\xa4\xc3\xa4steks inimestele ja muutuseks kultuurile!\n_START_SECTION_\nMissioon\n_START_PARAGRAPH_\nRakvere Karmeli koguduse missioon on j\xc3\xa4rgmine: "Rakvere Karmeli kogudus on Jumala v\xc3\xa4es ja armastuses inimeste keskel neid teenides, et \xc3\xbcksikisiku ja kogukonna parim potentsiaal realiseeruks ning kristlikel v\xc3\xa4\xc3\xa4rtustel rajanev terviklik heaolu kasvaks kogu \xc3\xbchiskonnas."\n_START_SECTION_\nTegevusvaldkonnad\n_START_PARAGRAPH_\nRakvere Karmeli koguduse liikmeskonnas on nii noori kui vanu ning koguduse tegevusvaldkond on mitmekesine._NEWLINE_Kodugrupid_NEWLINE_Paljud inimesed Rakvere Karmeli koguduses kuuluvad kodugruppi. Karmelis on hetkel 15 erinevat gruppi nii noortele, t\xc3\xa4iskasvanutele ja k\xc3\xbcpsemas eas olevatele inimestele. Enamus gruppe kohtub regulaarselt \xc3\xbcle n\xc3\xa4dala endale sobival kokkulepitud ajal. Olles osa kodugrupist, on tunduvalt lihtsam olla m\xc3\xa4rgatud, luua uusi kontakte, \xc3\xb5ppida tundma Piiblit, jagada ning olla vastastikku toeks ja julgustuseks. Kodugruppidena osaletakse koos erinevates teenimisprojektides, iga grupp on oman\xc3\xa4oline._NEWLINE_Noortet\xc3\xb6\xc3\xb6: P\xc3\xb6\xc3\xb6rdes noortekad ja Fusion Rakvere_NEWLINE_Karmeli koguduses toimib aktiivne noortet\xc3\xb6\xc3\xb6, noortegrupi nimeks on "P\xc3\xb6\xc3\xb6rdes noored"._NEWLINE_2014. aastal alustati ainulaadse noorte muusikaprojektiga Fusion. Fusion on Pop/ Rock-noortekoor, kus on v\xc3\xb5imalik laulda v\xc3\xb5i \xc3\xb5ppida m\xc3\xa4ngima m\xc3\xb5nd muusikainstrumenti._NEWLINE_Lastet\xc3\xb6\xc3\xb6: POP lastekad, POP kohvik, POP postekas, KAMP, Friendship_NEWLINE_Igal p\xc3\xbchap\xc3\xa4eval, jumalateenistuse ajal, toimub POP lastekas. Septembrist maini toimub korra kuus POP kohvik ja POP poistekas ning igal suvel toimuvad lastelaagrid._NEWLINE_KAMP lastekad on 6-12.aastastele lastele m\xc3\xb5eldud kristlikud s\xc3\xbcndmused, kus on ruumi m\xc3\xa4ngulisusele ja sisukatel teemade arutamisele._NEWLINE_Friendship noortekad on \xc3\xb5htud noortele Kundas, mis on t\xc3\xa4idetud hea s\xc3\xb5numi, muusika, m\xc3\xa4ngude, toidu ja s\xc3\xb5pradega. V\xc3\xa4\xc3\xa4rtustatakse koosveedetud aega ja tugevaid s\xc3\xb5pruseid nii inimeste kui ka Jumalaga._NEWLINE_Teeliste osadus_NEWLINE_Rakvere Karmeli Kogudus on koduks k\xc3\xb5igile p\xc3\xb5lvkondadele. \xc3\x9cks kord kuus toimub Teeliste osadus, mis on sisukaks kohtumisajaks v\xc3\xa4\xc3\xa4rikas eas inimestele. \xc3\x9chise teelaua \xc3\xa4\xc3\xa4res tuntakse r\xc3\xb5\xc3\xb5mu suurep\xc3\xa4rasest seltskonnast, heast toidust ning s\xc3\xbcdantpuudutavast muusikast. Igal korral arutletakse ajakohaste teemade \xc3\xbcle Piibellikus perspektiivis._NEWLINE_Palvekliinik_NEWLINE_Koguduse juures tegutseb ka palvekliinik, mis kuulub Healing Rooms  alla. Tegu on \xc3\xbcleilmse\xc2\xa0kristliku eestpalveliikumisega, kus palvetatakse f\xc3\xbc\xc3\xbcsiliste ja ps\xc3\xbc\xc3\xbchiliste haiguste ja sisemise tugevnemise eest. Maailmas tegutseb \xc3\xbcle 1000 Healing Rooms kliiniku, enam kui 40-s riigis ning on levinud k\xc3\xb5igile mandritele ja kasvab paljudes konfessioonides._NEWLINE_Kunda kogudus_NEWLINE_Alates 1992. aastast toimub regulaarne koguduse t\xc3\xb6\xc3\xb6 lisaks Rakverele ka Kundas.\n_START_SECTION_\nRakvere Karmeli koguduse s\xc3\xbcnd\n_START_PARAGRAPH_\n1891. aastal oli Rakvere linnas \xc3\xbcksainus baptist: parunite Dehnide kokk T\xc3\xb5nu Saarman. Olles oma p\xc3\xa4evat\xc3\xb6\xc3\xb6 l\xc3\xb5petanud, oli tal kombeks suvekuudel minna h\xc3\xa4rraste aeda ja paluda seal Jumalat Rakvere linna p\xc3\xa4rast. N\xc3\xb5nda kestis see kauemat aega ilma n\xc3\xa4htavate tulemusteta. \xc3\x9chel \xc3\xb5htul, kui Saarman parajasti istus oma Piibli juures ja tundis kurvastust Rakvere linna \xc3\xbcksk\xc3\xb5iksuse p\xc3\xa4rast evangeeliumi suhtes, avanes uks ja kolm naisterahvast astus sisse. Need olid kuulda saanud, et Dehnide kokk paluvat aias terve linna p\xc3\xa4rast Jumalat ja tahtsid seda meest l\xc3\xa4hemalt n\xc3\xa4ha. \xc3\x9cks neist naistest avas oma maja ukse evangeeliumi kuulutamiseks ja novembris 1893 peeti seal esimene koosolek, millest v\xc3\xb5ttis osa viis hinge. Teisel koosolekul oli inimesi kaheksa ja varsti oli v\xc3\xa4ike tuba rahvaga t\xc3\xa4idetud. Samal talvel avati Saarmanile tunnipidamiseks juba 13 maja uksed. Sajad inimesed kuulsid s\xc3\xb5numit pattudest p\xc3\xa4\xc3\xa4stmisest, uuest elust, rahust ja r\xc3\xb5\xc3\xb5must. Muidugi ei j\xc3\xa4\xc3\xa4nud tulemata takistused, mis ikka on saatnud evangeeliumi kuulutamist: kord kippus k\xc3\xb5rtsmik oma seltsilistega koosolekut segama, teinekord tormas \xc3\xbcles\xc3\xa4ssitatud mitmesajapealine rahvahulk maja kallale, kus peeti koosolekuid, kiskus uksi ja aknaid eest ning karjus: "Kus hunt on?" Kaks korda tehti katset vend Saarman \xc3\xa4ra tappa, kuid tagaj\xc3\xa4rjetult. Evangeelium aga levis. Esimesel ristimisteenistusel 1895. aasta oktoobris ristiti S\xc3\xb5meru j\xc3\xb5es kolm inimest. 1894. aastal ristiti vend A. R. Schiewe poolt Haapsalus ja vend Tetermanni poolt Tallinnas esimesed Rakvere \xc3\xb5ed. Samal aastal moodustati Rakveres Tallinna I Baptisti koguduse osakond, mille juhatajaks sai T\xc3\xb5nu Saarman.\n_START_SECTION_\nAlgusaastad\n_START_PARAGRAPH_\nAmetlik luba koguduse t\xc3\xb6\xc3\xb6ks saadi kubernerilt 1896. aasta juunis. Aastast 1900 j\xc3\xa4tkati juba iseseisva kogudusena, kes ka Eesti Baptistide \xc3\x9chendusse vastu v\xc3\xb5eti. Esimestel aastatel tuli v\xc3\xb5idelda mitmesuguste raskustega. Kogunisti viiel korral tuli vahetada koosk\xc3\xa4imise ruume, sest \xc3\xa4hvarduste ja koosolekute pidevate segamiste t\xc3\xb5ttu katkestasid majaomanikud s\xc3\xb5lmitud lepingud. 1902. aastal leidis aset koguduse elus suurs\xc3\xbcndmus - v\xc3\xa4hem kui kolme kuuga ehitati vend Saarmani poolt ostetud krundile Kunderi t\xc3\xa4navale oma palvela, mis avati pidulikult 2. novembril. 1903. aastal alustas t\xc3\xb6\xc3\xb6d p\xc3\xbchap\xc3\xa4evakool, mida juhtisid T\xc3\xb5nu Saarmani abikaasa, \xc3\xb5ed Licht ja Paisk. Loodi ka laulu- ja pillikoor. 1910. aastal rajati neli t\xc3\xb6\xc3\xb6punkti: Kubanitsa, Puru, Lehtse ja V\xc3\xb5le._NEWLINE_1931. aastal v\xc3\xb5ttis koguduse t\xc3\xb6\xc3\xb6 \xc3\xbcle endine Mustvee koguduse pastor Edwart Annert. Samal aastal liitus kogudusega noor vend Tallinna Allika kogudusest Joel Efraim Dahl, kes kiiresti koguduse usalduse v\xc3\xb5itis ja veel samal aastal jutlustajaks valiti. 1932. aasta mais ordineeriti ta koguduse vanemaks. \xc3\x9cheks t\xc3\xb5sisemaks probleemiks oli tol ajal palvela, mis oli v\xc3\xa4ikseks j\xc3\xa4\xc3\xa4nud, asus ebasobivas kohas ja pealegi veel v\xc3\xb5\xc3\xb5ral krundil. T\xc3\xa4nu \xc3\xbchistele t\xc3\xb5sistele j\xc3\xb5upingutustele ja Joel Efraim Dahli eestvedamisele saadi tolle aja majanduslikult v\xc3\xa4ga rasketes tingimustes hakkama lausa uskumatuga: 10. detsembril 1933 avati suure pidulikkusega uus palvela Koidula t\xc3\xa4naval, mis teenib t\xc3\xa4naseni._NEWLINE_T\xc3\xb5nu Saarman suri 19. aprillil 1934 ja on maetud Rakvere baptisti-koguduse kalmistule. Ootamatu tagasil\xc3\xb6\xc3\xb6k tuli vanematelt vendadelt, kelle arvates oli uus palvela "liiga suur saanud" ja "liiga kalliks l\xc3\xa4inud". Joel- Efraim Dahl kaotas juhatuse usalduse ja pidi ameti maha panema. 1936. aasta alguses valiti uueks kogudusevanemaks vend Robert S\xc3\xa4rglepp Hiiumaalt. Kiiresti elavnes t\xc3\xb6\xc3\xb6 linnas, veel enam aga koguduse maaosakondades, eriti Kandles - usule tuli k\xc3\xbcmneid inimesi. Vanematele juhtivatele vendadele oli Robert S\xc3\xa4rglepa vaimulik aktiivsus kahjuks vastuv\xc3\xb5etamatu. L\xc3\xa4\xc3\xa4nemaal ja saartel laialt levinud priikoguduslikku liikumist iseloomustav emotsionaalsus (nad ise nimetasid end "r\xc3\xb5\xc3\xb5mulasteks") ja baptisti-liikumise soliidne v\xc3\xa4ljapeetud olek ei sobinud kokku. Vend S\xc3\xa4rglepp pidi lahkuma. 1937. aastal sai uueks kogudusevanemaks Elmar Maranik, kes t\xc3\xb6\xc3\xb6tas Rakveres aastatel 1937- 1943 ja 1948- 1954. Vahepealsetel aastatel juhtis t\xc3\xb6\xc3\xb6d kohalik vend Voldemar S\xc3\xb6\xc3\xb6t.\n_START_SECTION_\nS\xc3\xb5ja-aastad\n_START_PARAGRAPH_\nS\xc3\xb5ja-aastad ja s\xc3\xb5jaj\xc3\xa4rgne aeg olid koguduse elus kitsad ja keerulised. S\xc3\xb5jatormid m\xc3\xb5jutasid koguduse elu oluliselt. 1941. aastal sai palvela l\xc3\xa4hedale kukkunud pommist r\xc3\xa4situd, kuid see remonditi kiirelt. 1943. aasta Saksa okupatsiooni ajal tehti palvela s\xc3\xb5jav\xc3\xa4e moonalaoks.\n_START_SECTION_\nS\xc3\xb5jaj\xc3\xa4rgsed aastad ja N\xc3\xb5ukogude Liidu aeg\n_START_PARAGRAPH_\nS\xc3\xb5da l\xc3\xb5ppes, kuid probleemid j\xc3\xa4id. Tuli \xc3\xb5ppida elama t\xc3\xa4iesti uues olukorras, kus v\xc3\xb5imude pahatahtlikkus ning vaenulikkus usu ja usklike vastu oli riiklik poliitika. Valitsuse korraldusel liideti kokku mitmed erinevad vaimulikud liikumised. Nii sai Rakvere baptisti-kogudus uueks vaimulikuks koduks mitmetele endiste evangeeliumi- kristlaste koguduse liikmetele, samuti s\xc3\xb5ja ajal laialipillutatud ja oma kodu kaotanud usklikele, nende seas suurele hulgale Ingerimaa soomlastele, venelastele ja volgasakslastele._NEWLINE_1955. aasta algusest sai Rakvere Karmeli koguduse vanemaks Arpad Arder, kes seni oli t\xc3\xb6\xc3\xb6tanud kaasa Tallinna Oleviste koguduses. Arpad Arderi vanaisa oli Jaan Poska.  Arpadi isa oli "Estonia" ooperisolist ja laulupedagoog Aleksander Arder, kellest ema Tatjana aga lahutas. 1930. aastal sai tulevase vaimuliku ja kirjamehe kasuisaks tuntud ajakirjanik ja \xc3\xbchiskonnategelane Eduard Laaman. Arpad Arder on meenutanud, et elati Kadriorus ja kasuisa v\xc3\xb5ttis teda kaasa jalutusk\xc3\xa4ikudele parki ja mereranda, kus ta r\xc3\xa4\xc3\xa4kis mere\xc3\xb5igusest (Laaman oli hariduselt jurist) ja astronoomiast. Arpad Arder l\xc3\xb5petas 1941. aastal Tallinna Poeglaste Kommertskooli. 1942\xe2\x80\x931943 \xc3\xb5ppis ta Tartu \xc3\x9clikoolis majandust, kuid \xc3\xb5pingud j\xc3\xa4id l\xc3\xb5petamata. N\xc3\xb5ukogude okupatsiooni perioodil tuli Arpadil viibida Patareis ning Venemaa vangilaagrites._NEWLINE_Arderi juhtimisel alustati koguduses soome- ja venekeelset t\xc3\xb6\xc3\xb6d. Muusikaline tegevus oli aga abikaasa Veronika Arderi \xc3\xb5lul, kes juhatas nii sega,- nais- kui ka mandoliinikoori ning oli \xc3\xbchtlasi organist. Iga-aastaseks suurs\xc3\xbcndmuseks olid v\xc3\xa4ga rahvarohked soomekeelsed nelip\xc3\xbchakoosolekud, kuhu saabus k\xc3\xbclalisi isegi Venemaa mitmest paigast. Arderist kujunes koguduse juht, kes oli tegus ja v\xc3\xb5imekas ning keda m\xc3\xa4letati veel aastaid. Aastatel 1969 -70 asus Kesk-Aasia aladelt Eestisse, sealhulgas ka Rakvere piirkonda, elama hulgaliselt saksa perekondi. Kogudusega liitus \xc3\xbcle 150 uskliku. Toimusid saksakeelsed koosolekud, mida juhtisid nende oma vennad, igal p\xc3\xbchap\xc3\xa4eval laulis suur segakoor. Rohkearvuline oli laste ja noorte osav\xc3\xb5tt koosolekutest. Kahjuks oli samal ajal Arpad Arder tolleaegsete v\xc3\xb5imude survel sunnitud Rakverest lahkuma. Arder on kirjutanud mitmeid raamatuid, muuhulgas ka "Kus on Arpadi kuningas?", kus ta teiste teemade hulgas r\xc3\xa4\xc3\xa4gib ka Rakvere Karmeli koguduse ajast._NEWLINE_P\xc3\xa4rast Arderi lahkumist Rakverest alustas 1969. aasta s\xc3\xbcgisest koguduse juhtimise t\xc3\xb6\xc3\xb6d Ilmar Kurg. Ilmar Kurg juhtis koguduse t\xc3\xb6\xc3\xb6d kuni 1975. aasta s\xc3\xbcgiseni._NEWLINE_P\xc3\xa4rast Ilmar Kure lahkumist ametit\xc3\xb6\xc3\xb6st asus 1976. aasta kevadel Rakvere Karmeli kogudusevanema kohuseid t\xc3\xa4itma Peeter Roosimaa Oleviste kogudusest. Noor ja tegus Roosimaa suunati m\xc3\xb5ned aastad hiljem \xc3\xb5ppima Bukovi (DDR) vaimulikku seminari. T\xc3\xa4nane EELK Luterliku kiriku \xc3\xb5petaja Margit Nirgi meenutab seda aega j\xc3\xa4rgmiselt: "Sain tollal \xc3\xa4sja Rakverre kolinud pastori Peeter Roosimaa juhitud Karmeli baptistikoguduse organistiks. Praegu tajun, et nendes ateismi v\xc3\xb5iduk\xc3\xa4igu ajas olnud kogudustes olid haruldased inimesed. Diskrimineeritud olid sel ajal k\xc3\xb5ik usklikud, aga ei nurisetud, vaid kiideti Jumalat. Nende k\xc3\xa4itumine isekeskis ja v\xc3\xb5\xc3\xb5rastega oli selline, et see sobinuks igasse kuningakotta. Ei tohi unustada, et selle p\xc3\xb5lvkonna inimeste kannatusteks olid m\xc3\xb5rvad, toidupuudus, haigused, hariduse keelamine, vaadetest tingitud tagakiusamine \xe2\x80\xa6"\n_START_SECTION_\nEesti Vabariigi taasiseseisvumise j\xc3\xa4rgne aeg\n_START_PARAGRAPH_\n1989. aasta kevadel palus Peeter Roosimaa end vabastada kogudusevanema ametist seoses t\xc3\xb6\xc3\xb6le asumisega loodava EKB Liidu K\xc3\xb5rgema Usuteadusliku Seminari rektori ametikohale. Sama aasta s\xc3\xbcgisel valiti kogudusevanemaks Meelis Etti, kes ka ordineeriti 1991. aasta kevadel._NEWLINE_1992. aastal avati koguduse osakond Kundas. Koguduses tegutsesid noortekoor ja p\xc3\xbchap\xc3\xa4evakool, aktiivselt kasvas noortet\xc3\xb6\xc3\xb6. Uued ning avatud v\xc3\xb5imalused pakkusid palju eri viise evangeeliumi kuulutamiseks. Vastupidiselt n\xc3\xb5ukogude ajale oli v\xc3\xb5imalus l\xc3\xbc\xc3\xbca kaasa kohalike omavalitsuste t\xc3\xb6\xc3\xb6s, produtseerida raadiosaateid, osaleda avalikel debattidel jne._NEWLINE_Kui N\xc3\xb5ukogude Liidu perioodil oli v\xc3\xb5imalus luua s\xc3\xb5prussuhteid vaid ida suunas, siis \xc3\xbcheksak\xc3\xbcmnendate alguses sai kogudus endale kaks s\xc3\xb5pruskogudust l\xc3\xa4\xc3\xa4nest. Alingsosi baptisti-kogudus Rootsist ning Kuopio vabakogudus Soomest. Just viimasega osutusid s\xc3\xb5prussidemed v\xc3\xa4ga tihedateks._NEWLINE_1995. aastast alates hakati v\xc3\xa4lja andma koguduse igakuist ajalehte "Karmel", mida anti j\xc3\xa4rjepidevalt v\xc3\xa4lja 13 aastat. Ajalehe lugejaid oli \xc3\xbcle kogu Eesti._NEWLINE_2005. aastal sai tollane pastor Meelis Etti s\xc3\xbcdamesse anda koguduse pastori t\xc3\xb6\xc3\xb6 aastal 2008 \xc3\xbcle j\xc3\xa4rgmisele pastorile - Gunnar Kotiesenile._NEWLINE_Alates 2008. aasta augustist on Rakvere Karmeli koguduse pastor Gunnar Kotiesen. T\xc3\xa4naseks (2018. a) tegutsevad koguduse erinevad tegevusvaldkonnad aktiivselt, muuhulgas aidatakse kaasa GLSi korraldusele,  laste seas on v\xc3\xa4ga tuntud ja oodatud \xc3\xbcritused POP kohvikud, eakad tunnevad r\xc3\xb5\xc3\xb5mu Teeliste osadusest ning m\xc3\xb5eldakse uue ja suurema kirikuhoone ehitamise plaanidele (intervjuu uue kogudusehoone ehitamise plaanidest).\n_START_SECTION_\nIntervjuu Rakvere Karmeli koguduse pastor Gunnar Kotieseniga\n_START_PARAGRAPH_\nRakvere Karmeli koguduse pastori m\xc3\xb5tted koguduset\xc3\xb6\xc3\xb6st (intervjuu)\n_START_SECTION_\nMeediakajastused\n_START_PARAGRAPH_\nhttp://dea.digar.ee/cgi-bin/dea?a=d&d=kuulutaja20140523.2.32.3_NEWLINE_https://teek.ee/teemad/43-naistoeoe/1520-jumalik-naine-rakvere-karmeli-koguduses_NEWLINE_http://ekspress.delfi.ee/teateid_elust/rakverre-kerkib-mitmeotstarbeline-kirik?id=74617135_NEWLINE_https://www.ohtuleht.ee/843191/rakverre-kerkib-sauna-ja-jousaaliga-kirik_NEWLINE_https://www.ohtuleht.ee/843162/rakvere-saab-sauna-ja-jousaaliga-kirikuhoone_NEWLINE_https://www.err.ee/645522/rakverre-kerkib-sauna-ja-jousaaliga-kirik_NEWLINE_http://www.kuulutaja.ee/viru-olu-kinkis-abivajajatele-750-liitrit-mahla/_NEWLINE_http://kaev.net/uudised/60-kogudus/1705-oeoejooks-2012-heategevuspartneriks-on-rakvere-karmeli-kogudus_NEWLINE_https://etv.err.ee/v/kultuurisaated/ajalik_ja_ajatu/videod/a0dd41bb-e7c2-44b0-a20c-618d8b05714c_NEWLINE_https://virumaateataja.postimees.ee/3680609/karmeli-kogudus-hakkab-rakveres-uut-kirikut-ehitama_NEWLINE_https://www.youtube.com/watch?v=i5LD8MGVpeo_NEWLINE_http://www.kirikuteoo.ee/index.php?pg=kost32_NEWLINE_http://www.kylauudis.ee/2012/11/30/rakvere-lioi-klubi-ja-karmeli-kogudus-korraldavad-homme-suurtele-peredele-peo/'